LETER VIDERE: Gruppa som organiserer søket etter savnede Sigrid Giskegjerde Schjetne (16), lar ikke noe stå uprøvd. Konkrete tips fra såkalte klarsynte undersøkes også. Bildet er fra leting i Skullerud-området i forrige uke. Foto: FOTO: EIVIND GRIFFITH BRÆNDE, VG/PRIVAT

Leter i områder etter tips fra synske

(VG Nett) - Vi lar ikke noe stå uprøvd, sier talsmann for Sigrids familie, Gjermund Eide.

Målfrid Bordvik

14. august 2012

Artikkelen er over åtte år gammel

Det er over ni døgn siden Sigrid Giskegjerde Schjetne ble meldt savnet, men gruppen som organiserer søk etter 16-åringen har ikke gitt opp. Mandag ettermiddag møtte 250 mennesker opp på Østensjø for å delta i letingen.

Manngarden fortsetter hver ettermiddag hele uken fra Østensjø skole klokken 17.30, opplyser familiens talsmann, Gjermund Eide.







- Vår målsetning er å finne spor, noe som kan lede oss på vei mot henne. Vi har lagt en plan for søk ut uken. Nærmere helgen vil vi revurdere hvordan vi søker, men vi gir oss ikke.

Letegruppa får inn mange tips om hvor de bør lete. Alle tipsene tas alvorlig, også tips fra såkalte klarsynte.

- Vi får en del tips fra synske, og i den grad tipsene er konkrete nok, så prøver vi å undersøke disse stedene også. Hvis noen mener at de har en fornemmelse av at hun kan ha vært her eller der, så sender vi folk til de områdene. Men tipsene måvære konkrete, understreker Eide.

- Vi lar ikke noe stå uprøvd, sier han.

Rørt over engasjementet

Letegruppa har valgt å ikke lenger dele informasjon om hvor de skal lete i forkant av søkene, i frykt for at en mulig gjerningsmann følger med.

Eide er imponert over det frivillige engasjementet.

- At 250 mennesker møtte opp på Østensjø også i går, er en kjempemotivasjon for oss til å fortsette å organisere og lete. All støtten som familien får på SMS, Epost og Facebook smitter over på oss. Det er rett slett rørende å se hvordan folk stiller opp. Familien er ydmyk og takknemlig, sier han.

Østensjøgruppa har ikke satt noen sluttdato for søkene.

- Vi opplever at ønsket om å bidra og tilbudene om å hjelpe, er veldig gode. Så lenge folk vil være med å lete, så skal vi sørge for at søksarbeidet blir organisert på en god og ordentlig måte.

Etterlyser rød bil

Til tross for de frivilliges innsats og politiets omfattende etterforskning, er det fortsatt ikke gjort noen avgjørende funn i Sigrid-saken. Det opplyste Grete Lien Metlid, leder for voldsavsnittet i Oslo politidistrikt, på en pressekonferanse tirsdag.

- Vi vet fortsatt ikke hva som har skjedd med Sigrid eller hvor hun er, sier Metlid til VG Nett.

LES ALT OM SIGRID-FORSVINNINGEN

Politiet har tidligere etterlyst to biler, den ene er en personbil som sto med lysene på utenfor barnehagen der Sigrids sko, sokk og mobiltelefon ble funnet. Politiet tror nå at de har fått kontakt med de to bileierne, og har valgt å etterlyse en tredje bil.

- Vi ønsker nå å fokusere på en annen bil som vi ikke vet hvem som kjører. Den er beskrevet som burgunder, mørke- eller vinrød. Bakgrunnen for etterlysningen er at vi ønsker kontroll på alle bevegelser, både biler og personer, som har vært i området i det aktuelle tidsrommet, sier Metlid.

Artikkelen fortsetter under bildet

VIL SNAKKE MED FØRER: Politiet etterlyser en mørkerød personbil som er observert i Låveveien klokken 00.00-00.30 natt til søndag 5. august, da Sigrid Giskegjerde Schjetne forsvant. Foto: Anette Karlsen / NTB scanpix

Hittil er det kommet inn over 1700 tips i saken, og politiet ber fortsatt publikum om hjelp.

- Det er særlig tips som går på personer, biler og observasjoner vi ønsker å ha fokus på nå. Det samme gjelder hvis det er personer som kan være aktuelle for politiet å vite om. Enten at man har lagt merke til noe i ettertid, eller at man har hatt kunnskap om noe tidligere, sier Metlid.

Få spor

16 år gamle Sigrid Giskegjerde Schjetne fra Oslo har vært savnet siden hun ikke kom hjem til avtalt tid søndag 5. august.

Etter funn av jentas mobiltelefon, sko og en sokk ved en barnehage i nærheten av familiens hjem, stopper de konkrete sporene. Politiet vet ikke om Sigrid har bevegd seg til fots, om hun har tatt T-banen eller blitt ført bort i en bil.

Det siste kjente livstegnet er en SMS som ble sendt fra Sigrids mobiltelefon til en venninne klokken 00.15. Politiet har tidligere sagt at de ikke kan utelukke at den er skrevet av en annen enn Sigrid selv.

Familien til Sigrid fikk tidlig i letingen forespørsel fra personer som vil støtte en større dusør. Etter råd fra politiet takket de nei.

Advokat Harald Stabell er engasjert for å bistå familien. Mandag sa han til VG Nett at han har hatt et sterkt møte med foreldrene til Sigrid.

Publisert: 14.08.12 kl. 16:09

Les også

Mer om Sigrid Undset